Lewens-wetenskappe was maklik, sê matrieks | Netwerk24
08 November 2019 17:20
Vrydag se eerste lewenswetenskappe-vraestel was baie lekker, sê die onderwyseres Amanda Nell, wat dié vak by die Hoërskool Bothaville aanbied.
Nell sê haar leerlinge is almal baie tevrede en sê dit was ’n lekker vraestel. Sy sê daar was nie by die kinders twyfel oor die antwoorde nie en die vrae oor die sketse was ook duidelik.
Daar was ook meer as genoeg tyd, niemand het gesukkel om betyds klaar te kry nie.
“Ek hoop Maandag se vraestel is ook so goed,” sê sy.
Nell is optimisties dat daar ’n hele paar onderskeidings uit haar klas sal kom.
Madeli Volschenk, onderwyseres by die Hoërskool Hennenman, sê haar leerlinge by die skool is baie positief oor die vraestel en sy hoop dat die tweede vraestel ook goed ontvang sal word.
Johnny Meyer, ’n leerling van die Hoërskool Fichardtpark in Bloemfontein sê die vraestel was baie billik, met ’n moeilike vraag hier en daar. Hy hoop vir 87%.
Annika van Staden van die Hoërskool Diamantveld sê dit was ’n maklike vraestel. “Ek was voor die tyd klaar. Ek het gemaklik geskryf. Dit het nie veel van die vraestel van September verskil nie. Ek hoop om meer as 80% te behaal.” Sy sê sy het nie vooraf ander vraestelle deurgewerk om voor te berei nie.
Lu-Marie Schlebusch van die Hoërskool Hennenman sê vir die eerste keer in ’n lang tyd was sy gemaklik met vraag vier, die opstel, maar van die ander vrae was vir haar soms ’n bietjie vreemd gestel.
Sy sê veral die vraag oor voorbehoedmiddels het haar onkant gevang, maar sy het genoeg tyd gehad om klaar te skryf. Sy gaan hard leer vir Maandag se tweede vraestel.
Meer oor: Hoërskool Bothaville | Lewenswetenskap-Vraestel | Matriekeksamen2019 | Matriekeksamen